## Metrovalencia, TRAM d’Alacant, TRAM de Castelló i Metrobús se sumen al Dia sense Cotxe oferint servici gratuït el dilluns dia 22

*** La campanya de la Generalitat ‘El transport que unix’ convida tots els ciutadans a utilitzar el transport públic
* La iniciativa s’emmarca en els actes organitzats amb motiu de la Setmana Europea de la Mobilitat**

Metrovalencia, TRAM d’Alacant, TRAM de Castelló i Metrobús obriran les portes de manera gratuïta durant tota la jornada del dilluns dia 22 amb motiu de la celebració del Dia sense Cotxe dins de la Setmana Europea de la Mobilitat.

La Generalitat, coincidint amb esta iniciativa, ha posat en marxa la campanya ‘El transport que unix’, que convida tots els ciutadans a utilitzar el transport públic. Esta campanya se suma a la campanya homòloga que llança la Unió Europea, amb el lema ‘Mobilitat per a totes les persones’, i incidix en el costat més humà del transport públic després que durant els últims mesos els servicis de transport hagen estat interromputs en zones determinades per les riuades.

El dilluns, per a facilitar l’accés a les estacions subterrànies, els passos de les línies de validació estaran obertes. En Metrovalencia, les validadores quedaran fora de servici, mentres que les màquines de venda automàtica estaran activades, per la qual cosa es podran adquirir tots els títols, i indicaran la gratuïtat del servici.

En TRAM d’Alacant, totes les validadores, tant les embarcades com les de les estacions, estaran fora de servici. Les màquines de venda automàtica indicaran la gratuïtat del servici i els usuaris podran adquirir els títols en vigor, exceptuant el senzill, anada i tornada i metropolità.

**Gratuïtat i descomptes**

Cal destacar que la Generalitat, amb la finalitat d’afavorir l’ús del transport públic, manté la gratuïtat per als menors de 14 anys en els transports autonòmics, així com per als residents en els municipis més afectats per les inundacions del passat mes d’octubre.

Per a la resta dels usuaris s’oferix una reducció general del 40 % en els preus de bons i títols multiviatge, mentres que la població menor de 31 anys pot continuar accedint a bonificacions de fins al 50 % en els títols mensuals, gràcies a la targeta Mobilis 30.

Fecha: 21/09/2025